A Bizottság 23/2001/EK rendelete
(2001. január 5.)
a 800/1999/EK rendelet, a 3719/88/EGK rendelet, az 1291/2000/EK rendelet és az 1964/82/EGK rendelet rendelkezéseitől eltérő, a marhahúságazatra vonatkozó külön intézkedések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [1] és különösen annak 29. cikke (2) bekezdésének a) pontjára, 33. cikke (12) bekezdésére és 41. cikkére,
mivel:
(1) A 2026/83/EGK rendelettel [2] módosított 565/80/EGK tanácsi rendelet [3] megállapítja a mezőgazdasági termékekre vonatkozó export-visszatérítés előzetes kifizetésének általános szabályait.
(2) Az 1557/2000/EK rendelettel [4] módosított 800/1999/EK bizottsági rendelet [5] megállapítja a mezőgazdasági termékek után járó export-visszatérítési rendszer alkalmazásának közös részletes szabályait.
(3) A legutóbb az 1127/1999/EK rendelettel [6] módosított 3719/88/EGK bizottsági rendelet [7] és az 1291/2000/EK bizottsági rendelet [8] (a 2000. október 1-jétől kérelmezett engedélyekre vonatkozóan) megállapítja a mezőgazdasági termékekre vonatkozó behozatali és kiviteli engedélyek és előzetes rögzítési bizonyítványok rendszerének alkalmazására kialakított részletes közös szabályokat.
(4) A legutóbb az 1659/2000/EK rendelettel [9] módosított 1445/95/EK bizottsági rendelet [10] megállapítja a marha- és borjúhúságazatban a behozatali és kiviteli engedélyekre vonatkozó alkalmazási szabályokat.
(5) A legutóbb az 1470/2000/EK rendelettel [11] módosított 1964/82/EGK bizottsági rendelet [12] megállapítja a kicsontozott húsok bizonyos darabjaira nyújtott különleges export-visszatérítésre vonatkozó feltételeket.
(6) A szarvasmarhák szivacsos agyvelőbántalmának eseteit követően az egyes harmadik országok hatóságai által hozott, a szarvasmarhafélék és azok húsának kivitelére vonatkozó egészségügyi intézkedések súlyos hatással voltak az exportőrök pénzügyi érdekeire. Az 565/80/EGK, a 800/1999/EK, a 3719/88/EGK, az 1291/2000/EK és az 1964/82/EGK rendeletek feltételei alá tartozó kiviteli lehetőségeket komolyan korlátozták.
(7) Ezért szükséges az exportőröket érintő kedvezőtlen hatások korlátozása különleges rendelkezések elfogadásával, nevezetesen a visszatérítési szabályokban meghatározott bizonyos határidők meghosszabbításával az olyan kiviteli műveletekre vonatkozóan, amelyek végrehajtása ilyen körülmények között nem lehetséges.
(8) Ezek a rendelkezések csak az olyan piaci szereplők hasznára válnak, akik a legutóbb a 3235/94/EK rendelettel [13] módosított 4045/89/EGK tanácsi rendelet [14] 1. cikke (2) bekezdésében említett dokumentumok alapján be tudják mutatni, hogy az adott körülmények miatt nem képesek külföldre szállítani, és hogy az engedélyüket annak érdekében kérték, hogy azokba az országokba exportáljanak, amelyek elfogadták a kérdéses egészségügyi intézkedéseket.
(9) A helyzet kialakulásának módja miatt ennek a rendeletnek azonnal hatályba kell lépnie.
(10) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Ezt a rendeletet az 1254/1999/EK rendelet 1. cikke (1) bekezdésében felsorolt termékekre kell alkalmazni.
(2) E rendeletet csak olyan esetekben kell alkalmazni, ha az exportőr az illetékes hatóságnak kielégítően meg tudja mutatni, hogy a rendeltetési országok hatóságai által, a szarvasmarhák szivacsos agyvelőbántalmára ellenlépésként tett egészségvédelmi intézkedések miatt nem volt képes külföldre szállítani.
Az illetékes hatóságok az értékeléseiket a 4045/89/EGK rendelet 1. cikke (2) bekezdésében említett kereskedelmi dokumentumokra alapozzák.
2. cikk
(1) A tulajdonos kérésére az 1445/95/EK rendelet szerint kiállított, 2000. december 15-ig kérelmezett kiviteli engedélyeket - amennyiben érvényességük nem járt le 2000. november 1. előtt - visszavonják, és a biztosítékot felszabadítják.
(2) Az exportőr kérelme alapján az olyan termékek esetében, amelyekkel kapcsolatban 2000. december 15-ig:
- a kiviteli vámalakiságokat elvégezték, vagy amelyeket az 565/80/EGK rendelet 4. és 5. cikkében említett vámfelügyeleti eljárások egyikének alávetettek, azoknak a 3719/88/EGK rendelet 30. cikke (1) bekezdése b) pontjának i) alpontjában, az 1291/2000/EK rendelet 32. cikke (1) bekezdése b) pontjának i) alpontjában és a 800/1999/EK rendelet 7. cikke (1) bekezdésében és a 34. cikke (1) bekezdésében említett 60 napos határidő a Közösség vámterületének elhagyására 150 napra emelkedik,
- a kiviteli vámalakiságokat elvégezték, de amelyek a Közösség vámterületét még nem hagyták el, vagy amelyeket az 565/80/EGK rendelet 4. és 5. cikkében említett vámfelügyeleti eljárások egyikének alávetettek, akkor az exportőr az előzetesen kifizetett visszatérítést visszafizeti, és a műveletekre vonatkozó különböző biztosítékokat felszabadítják,
- a vámalakiságokat elvégezték, és amelyek elhagyták a Közösség vámterületét, visszahozhatók és a Közösségen belül szabadon forgalomba bocsáthatók. Az exportőr az előzetesen kifizetett visszatérítést visszafizeti, és a műveletekre vonatkozó különböző biztosítékokat felszabadítják,
- a vámalakiságokat elvégezték, és amelyek elhagyták a Közösség vámterületét, visszahozhatók vámszabad területen, vámszabad raktárban vagy vámraktárban való felfüggesztő eljárás alá helyezés céljából maximum 120 napra a végső célállomás elérése előtt. Ez nem befolyásolja az aktuális végső célállomásra vonatkozó visszatérítés kifizetését vagy az engedély tekintetében letétbe helyezett biztosítékot.
3. cikk
Ha a kiviteli vámalakiságokat vagy az 565/80/EGK rendelet 4. és 5. cikkében említett vámfelügyeleti eljárások egyikének alaki követelményeit nem végzik el a termékeken 2000. december 15-éig, az 1964/82/EGK rendelet 4. cikke (1) bekezdésében előírt, 2000. december 15-e előtt kiállított bizonyítványon feltüntetett teljes mennyiségű húsra - az 1964/82/EGK rendelet 6. cikke (1) bekezdésének első albekezdése ellenére - akkor saját kérésre az exportőr megtartja a külföldre szállított és a harmadik országokban szabadforgalomba bocsátott mennyiségekre vonatkozó különleges visszatérítést. Az 1964/82/EGK rendelet 6. cikke (2) és (3) bekezdésének követelményeit ezekben az esetekben nem kell alkalmazni.
A fent említett rendelkezéseket akkor is alkalmazni kell, ha e rendelet 2. cikke (2) bekezdése második vagy harmadik francia bekezdésének alkalmazása eredményeként nem bocsátották fogyasztásra az 1964/82/EGK rendelet 4. cikke (1) bekezdésében előírt bizonyítványon feltüntetett teljes mennyiség egy részét egy harmadik országban.
4. cikk
(1) A 800/1999/EK rendelet 18. cikke (3) bekezdésének a) pontját, a 18. cikke (3) bekezdése b) pontjának második francia bekezdésében előírt 20 %-os csökkentést, és a 25. cikke (1) bekezdésében előírt 10 %-os és 15 %-os növekedést, valamint a 35. cikke (1) bekezdésének második albekezdését nem kell alkalmazni a 2000. december 15-én kérelmezett engedélyek szerint elvégzett kivitelekre.
(2) Amennyiben a visszatérítésre való jogosultság elveszik, a 800/1999/EK rendelet 51. cikke (1) bekezdésének a) pontjában meghatározott büntetést nem kell alkalmazni.
5. cikk
A 2. cikkben felsorolt helyzetek mindegyikére vonatkozóan a tagállamok csütörtökönként közlik az előző hétre vonatkozó érintett termékek mennyiségeit, megjelölve az engedélyek kibocsátásának időpontját és a vonatkozó kategóriát.
6. cikk
Ez a rendelet Az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. január 5-én.